SKRIFTLIG FORESPØRGSEL E-1877/00

af Konstantinos Hatzidakis (PPE-DE) til Kommissionen

(9. juni 2000)

Om: Udviklingen i projektet med Attikavejen og Athens forstadsjernbane

Attikavejen, som også er kendt som hovedvejen mellem Elefsina, Stavrou og lufthavnen i Spata, er et vigtigt projekt, som hænger nært sammen med

ibrugtagningen af den nye lufthavn i Spata samt De Olympiske Lege i 2004. Det oprindelige budget var på 450 mia. drakmer, og fuldførelsen samt den etappevise tilrådighedsstillelse for trafikken var planlagt til 2001-2002. I den senere tid har adskillige flyselskaber truet med ikke at flytte til den nye lufthavn, hvis den ovennævnte hovedvej til lufthavnen ikke er færdig på det tidspunkt. Samtidig er der tegn på, at forstadsjernbanen, som vil forbinde den nye lufthavn i Spata med Athen, ikke vil stå klar i 2004, hvor De Olympiske Lege vil blive indledt, eftersom udbuddet med henblik på udvælgelse af en projektrådgiver skal annulleres.

Kommissionen bedes besvare følgende:

1. Hvor høj har udnyttelsesgraden for bevillingerne til projektet hidtil været, hvor store har forsinkelserne i forbindelse med overdragelsen af projektet været, og vil der blive udbetalt erstatning på grund af forsinkelserne?

2. Hvornår regner Kommissionen med, at projektet vil stå færdigt og kunne stilles til rådighed for trafikken udfra den fart, arbejdet i øjeblikket skrider frem med?

3. Hvilke følger vil det sandsynligvis få, hvis Attikavejen ikke i tide stilles til rådighed for trafikken til og fra Spata-lufthavnen?

4. Hvad skal der helt nøjagtigt ske for at der kan etableres jernbaneforbindelse mellem Athens centrum og den nye Spata-lufthavn?

Supplerende svar afgivet på Kommissionens vegne af Michel Barnier

(12. marts 2001)

Kommissionen har modtaget nedenstående oplysninger fra de græske myndigheder om projektet for anlæggelse af Athens ringvej, som forbinder Elefsis, Stavros, Spata og Imitos (ESSI).

Den offentlige sektor har indtil nu afholdt udgifter på ca. 76 mia. drakmer (GDR) til gennemførelsen af dette projekt. Heraf er der betalt 40 mia. GDR for koncessionen, 33 mia. GDR for de offentlige arbejder og 3 mia. GDR for undersøgelser og lignende. Der er allerede afsat yderligere 250 mia. GDR i offentlige udgifter til ekspropriationer.

Projektets samlede udgifter i løbende priser skønnes at blive på 330 mia. GDR for koncessionsdelen, 280 mia. GDR for de offentlige arbejder, 250 mia. GDR for ekspropriationerne og 10 mia. GDR for undersøgelser og forvaltning.

Det græske ministerium for offentlige arbejder har bekræftet, at strækningen fra Pallini til Spata lufthavn færdiggøres i marts 2001 som planlagt i koncessionsaftalen for Spata lufthavn. Imitos-motorvejens færdiggørelse er udskudt til den 1. august 2003 på grund af en højesteretsafgørelse om, at miljøbetingelserne skal ændres. Strækningen fra Elefsis til Pallini forventes færdiggjort til tiden, dvs. den 31. december 2002.

Forbindelserne mellem motorvejen og jernbanelinjen fra den nye station Acharnes (SKA) samt mellem motorvejen og metrolinjen til Stavros vil være færdige inden De Olympiske Lege i 2004.

Når der opstår forsinkelser, som skyldes den offentlige administration og staten, bør der betales en kompensation til koncessionshaveren som fastsat i koncessionsaftalen.

De græske myndigheder har allerede truffet beslutning om at anlægge en forstadsjernbaneforbindelse fra SKA til Spata lufthavn samt en metroforbindelse fra Stavros til Spata via ESSI-motorvejen.